Aardklop amptelik weer tuisAlexa Strachan, Aardklop se feesbestuurder. (Foto: verskaf) “Ons is terug!” Só het Alexa Strachan, feesbestuurder van die gewilde kunstefees, Aardklop, oor die uiteindelike terugkeer na hul tuisdorp, Potchefstroom, aan ’n vertrek propvol plaaslike belanghebbendes gesê. ’n Bekendstellingsfunksie het Dinsdag 14 Maart by The Roots, ’n venue in Potchefstroom, plaasgevind. Momentum Beleggings Aardklop se bestuur het oor ’n glasie Hermanuspietersfontein-wyn met plaaslike sakelui oor Aardklop 2023 gekuier. Dié fees, wat vanjaar van 3 tot 8 Oktober in Potchefstroom plaasvind, het die afgelope twee jaar ’n opwipfees-formaat gevolg. In 2021 het die fees in dié formaat slegs in Pretoria gekuier, en verlede jaar in Pretoria, Johannesburg én Potchefstroom. Vanjaar keer die fees na die Noordwes-studentedorp terug, met ’n feesterrein en teaterstukke wat feesgangers gaan geniet. Die feesterrein sal weer op die Noordwes-Universiteit se joolgronde plaasvind, nadat dit verlede jaar van die Bult tot dié nuwe tuiste getrek het. Hoewel plaaslike besigheidseienaars gewonder het oor hierdie besluit, het Alexa hul verseker dat die geriewe nie net finansieel voordelig is nie, maar ook geriewe bied wat die fees toelaat om die terrein nog verder uit te brei. “Ons beoog om 450 stalletjies hierdie jaar te hê,” het Alexa tydens die geleentheid gesê. Sy is ook opgewonde om saam met plaaslike sakelui en Potchefstroom-inwoners te werk, ’n geldelike inspuiting vir die dorp te bied en nuwe bande te smee. “90% van alle onkostes rakende die feesterrein, word plaaslik aangegaan. Besighede baat dus baie by die fees.” Plaaslike restaurante, winkels, gastehuise en geriewe sal baat by die weeklange fees wat na die dorp terugkeer. Die Potchefstroom sakekamer is opgewonde om hierdie nuwe fase saam met Aardklop aan te pak. Jonathan Baron van BKD Ouditeure het die Aardklop-span geloof vir die wyse hoe hulle die afgelope twee jaar die fees aan die gang gehou het, selfs al was daar struikelblokke wat dit moontlik kon pootjie. “Ons as Potchefstroom Sakekamer en sakelui is ongelooflik trots op wat julle tydens en na die pandemie gedoen het om te verseker dat Aardklop steeds hier is, en terug is in Potch.” Hy het ook beloof dat Potchefstroom saam sal staan om ŉ reusesukses van die fees te maak. Feesgangers kan uitsien na ŉ nuwe produksie deur Nataniël, opwindende musiekproduksies en nuwe teaterstukke wat nog nie op die planke te siene was nie. Die program word op 13 Junie in Potchefstroom bekendgemaak en kaartjieverkope open op 19 Junie.